b'\n_START_ARTICLE_\nNarzes Petar XIX. Tarmuni\n_START_SECTION_\n\xc5\xbdivotopis\n_START_PARAGRAPH_\nTarmuni je ro\xc4\x91en kao drugo od ukupno osmero djece u obitelji Eliasa i Jozefine ro\xc4\x91. Azuz. Osnovnu i srednju naobrazbu stekao je na U\xc4\x8dili\xc5\xa1tu Bra\xc4\x87e kr\xc5\xa1\xc4\x87anskih \xc5\xa1kola (franc. Fr\xc3\xa8res des Ecoles Chr\xc3\xa9tiennes) u Kairu._NEWLINE_Sve\xc4\x87eni\xc4\x8dki poziv osjetio je vrlo mlad te je stoga 1958. oti\xc5\xa1ao na Armensko leonijansko papinsko u\xc4\x8dili\xc5\xa1te u Rimu gdje je tako\xc4\x91er studirao filozofiju i teologiju na Papinskom gregorijanskom sveu\xc4\x8dili\xc5\xa1tu. Nadle\xc5\xbeni biskup, Rapha\xc3\xabl Bayan, zaredio ga je za sve\xc4\x87enika u Kairu 15. kolovoza 1965. U Heliopolisu (Kairu) je bio poznat kao otac Pierre Taza._NEWLINE_Izme\xc4\x91u 1965. i 1968. slu\xc5\xbebovao je u \xc5\xbeupi Armenske katoli\xc4\x8dke katedrale Objave zajedno s o. Hovhanesom Kasparjanom koji je 1982. postao katolikos patrijarh pod imenom Ivan Petar XVIII. Od 1968. pa sve do 1990. Pierre Taza bio je kurat (vojni sve\xc4\x87enik) u \xc5\xbeupi Svete Tereze od Heliopolisa u Kairu._NEWLINE_Za biskupa biskupije Aleksandrijske za Egipat i Sudan zare\xc4\x91en je 18. velja\xc4\x8de 1990. Od 1992. do 1997. bio je pripadnik Katoli\xc4\x8dke hijerarhije Egipta te glavni tajnik \xc5\xbdupnog vije\xc4\x87a Katoli\xc4\x8dke Crkve u Egiptu._NEWLINE_Kao \xc4\x8dlan Sinode biskupa Armenske katoli\xc4\x8dke Crkve Pierre Taza slu\xc5\xbeio je izme\xc4\x91u 1993. i 1995. kao \xc4\x8dlan Vije\xc4\x87a trojice biskupa pod izravnom nadle\xc5\xbenosti Papinske kurije; u isto vrijeme bio je i predsjednik Patrijarhijskog povjerenstva za pozive. Od 1994. pripadnik je Stalnog sinoda._NEWLINE_U listopadu 1999. biskupi Svete sinode Armenske katoli\xc4\x8dke sinode izabrali su ga za katolikosa patrijarha Cilicije, nakon \xc4\x8dega je uzeo ime Narzes Petar XIX.'